LIETUVOS RESPUBLIKOS FINANSŲ MINISTERIJA

Lietuvos Respublikos Vyriausybei	2016-09- Nr. ((7.59-02)-5K-1616781)-6K- Į 2016-08-09 Nr. 32

DĖL ĮSTATYMŲ PROJEKTŲ TEIKIMO

Lietuvos Respublikos finansų ministerija, atsižvelgdama į ministerijų atstovų (viceministrų, ministerijų kanclerių) 2016 m. rugpjūčio 9 d. pasitarimo protokolą Nr. 32, teikia šiuos patikslintus įstatymų projektus:

Lietuvos Respublikos su nekilnojamuoju turtu susijusio kredito įstatymo projektą;

Lietuvos Respublikos vartojimo kredito įstatymo Nr. XI-1253 3, 5, 22, 252, 34 straipsnių ir 3 priedo pakeitimo įstatymo projektą;

Lietuvos Respublikos Lietuvos banko įstatymo Nr. I-678 42 straipsnio ir 1 priedo pakeitimo įstatymo projektą;

Lietuvos Respublikos finansų įstaigų įstatymo Nr. IX-1068 3 straipsnio pakeitimo įstatymo projektą (toliau – įstatymų projektai).

Įstatymų projektai parengti į nacionalinę teisę perkeliant 2014 m. vasario 4 d. Europos Parlamento ir Tarybos direktyvą 2014/17/ES dėl vartojimo kredito sutarčių dėl gyvenamosios paskirties nekilnojamojo turto, kuria iš dalies keičiamos direktyvos 2008/48/EB ir 2013/36/ES bei Reglamentas (ES) 1093/2010, ir įgyvendinti 2014 m. rugsėjo 19 d. Komisijos deleguotąjį reglamentą (ES) Nr. 1125/2014, kuriuo papildomos Europos Parlamento ir Tarybos direktyvos 2014/17/ES nuostatos dėl profesinės civilinės atsakomybės draudimo arba panašios garantijos minimalios piniginės sumos hipotekos kredito tarpininkams techninių reguliavimo standartų.

Įstatymų projektai buvo patikslinti įvertinus Lietuvos Respublikos Vyriausybės kanceliarijos Teisės departamento išvadoje pateiktas pastabas, taip pat ministerijų atstovų (viceministrų, ministerijų kanclerių) pasitarimo metu pareikštas Teisingumo ministerijos ir Ūkio ministerijos pastabas, taip pat įvertintos Lietuvos bankų asociacijos pastabos.

Teikiami įstatymų projektai buvo suderinti darbo tvarka su Teisingumo ministerijos, Ūkio ministerijos ir Lietuvos Respublikos Vyriausybės kanceliarijos Teisės departamento atstovais. Argumentai dėl Ūkio ministerijos ir Lietuvos Respublikos Vyriausybės kanceliarijos Teisės departamento pastabų, į kurias neatsižvelgta, teikiami derinimo pažymoje. Taip pat įvertinus Ūkio ministerijos pareikštą pastabą, patikslinta administracinės naštos ūkio subjektams apskaičiavimo ataskaita dėl Lietuvos Respublikos su nekilnojamuoju turtu susijusio kredito įstatymo projekto.

Įvertinę Ūkio ministerijos pateiktą siūlymą teisę verstis kredito teikimo veikla suteikti taikant licencijavimo modelį „D“ (deklaracija), pažymime, kad kredito teikimo veikla pasižymi didesniu viešuoju interesu, todėl būtina iš anksto užkirsi kelią bet kokiems galimiems pažeidimams ir galimam teisiniam neapibrėžtumui. Manome, kad taikant licencijavimo „D“ modelį atsirastų rizika pažeisti ne tik vartotojų, kaip silpnesnės šalies, interesus, taip pat nebūtų užtikrinamas pasitikėjimas finansų sistema ir jos patikimumu. Lietuvos bankas yra atsakingas už finansų rinkos ir jos dalyvių priežiūrą. Todėl Lietuvos bankas privalo užtikrinti, kad subjektų patekimas į finansų rinką būtų skaidrus, patikimas, atitinkantis teisės aktų reikalavimus, kad teikiamos finansinės paslaugos ir produktai atitiktų teisės aktų keliamus reikalavimus, taip pat vartotojų apsaugą. To nepadarius kiltų priežiūros tinkamumo ir priežiūros institucijos atsakomybės ir vartotojų pasitikėjimo priežiūrą vykdančia institucija klausimai. Kad finansinių paslaugų teikimas yra viena iš specifinių ūkinės veiklos rūšių ne kartą pabrėžė ir Lietuvos Respublikos Konstitucinis teismas savo oficialioje doktrinoje. Lietuvos Respublikos Konstitucinis teismas nurodė, kad finansų sistemos stabilumas ir efektyvumas yra reikšmingas viešasis interesas, esminė rinkos veikimo sąlyga, lemianti šalies ūkio augimą. Todėl įstatymų leidėjas, reguliuodamas finansinę ūkinę veiklą taip, kad ji tarnautų bendrai tautos gerovei, turi nustatyti tokį teisinį reguliavimą, kad būtų užtikrintas šalyje veikiančios finansų sistemos saugumas, stabilumas ir patikimumas.

Įstatymų projektai yra notifikuotini Europos Komisijai.

Įstatymų projektai neprieštarauja Lietuvos Respublikos Vyriausybės programai.

Įstatymų projektams įgyvendinti Lietuvos Respublikos biudžeto lėšų nereikės.

Įstatymų projektus rengė Finansų ministerijos atstovai kartu su Lietuvos banko tarnautojais.

PRIDEDAMA:

Lietuvos Respublikos Vyriausybės nutarimo projektas, 1 lapas.

Lietuvos Respublikos su nekilnojamuoju turtu susijusio kredito įstatymo projektas, 36 lapai.

Lietuvos Respublikos Lietuvos banko įstatymo Nr. I-678 42 straipsnio ir 1 priedo pakeitimo įstatymo projektas ir jo lyginamasis variantas, 6 lapai.

Lietuvos Respublikos vartojimo kredito įstatymo Nr. XI-1253 3, 5, 22, 252, 34 straipsnių ir 3 priedo pakeitimo įstatymo projektas ir jo lyginamasis variantas, 4 lapai.

Lietuvos Respublikos finansų įstaigų įstatymo Nr. IX-1068 3 straipsnio pakeitimo įstatymo projektas ir jo lyginamasis variantas, 2 lapai.

Aiškinamasis raštas, 14 lapų.

Derinimo pažyma, 2 lapai.

Atitikties lentelė (2014/17/ES), 92 lapai.

Atitikties lentelė (2008/48/EB), 1 lapas.

Atitikties lentelė (2016/1011/ES), 3 lapai.

Administracinės naštos ūkio subjektams apskaičiavimo ataskaita (dėl Lietuvos Respublikos su nekilnojamuoju turtu susijusio kredito įstatymo projekto), 26 lapai.

Teisės aktų projektų antikorupcinio vertinimo pažyma (dėl Lietuvos Respublikos su nekilnojamuoju turtu susijusio kredito įstatymo projekto), 8 lapai.

Finansų ministrė	Rasa Budbergytė

A. Grigaitė, tel. (8 5) 219 4482, el. p. agne.grigaite@finmin.lt